CELEX: 52017JC0014
Language: hr
Date: 2017-04-21
Title: Zajednički prijedlog ODLUKE VIJEĆA o stajalištu Unije u okviru Vijeća za pridruživanje uspostavljenog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Arapske Republike Egipat, s druge strane, u vezi s donošenjem preporuke o Prioritetima partnerstva između EU-a i Egipta

EUROPSKA KOMISIJA
            Bruxelles, 21.4.2017.
            JOIN(2017) 14 final
            2017/0084(NLE)
            Zajednički prijedlog
            ODLUKE VIJEĆA
            o stajalištu Unije u okviru Vijeća za pridruživanjeuspostavljenog Euro-mediteranskim sporazumom o pridruživanjuizmeđu Europskih zajednica i njihovih država članica, s jedne strane,i Arapske Republike Egipat, s druge strane,u vezi s donošenjem preporuke o Prioritetima partnerstva između EU-a i Egipta
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Revidiranom europskom politikom susjedstva
                  1
                pruža se novi okvir za definiranje bilateralnih odnosa s partnerima. Te bi odnose trebalo opisati u političkom dokumentu naslovljenom „Prioriteti partnerstva”. Tim se političkim dokumentom stvaraju temelji za odnos sa zemljom kada se dvije stranke dogovore o ograničenom skupu ciljnih prioriteta u sljedećim godinama.
            
            
               Koncept je usklađen s novom Globalnom strategijom Europske unije za vanjsku i sigurnosnu politiku
                  2
               , koju je u lipnju 2016. predstavio Visoki predstavnik Unije za vanjske poslove i sigurnosnu politiku. Tu se cijeli skup mjera EU-a upotrebljava na najdjelotvorniji način da bi se povećali utjecaj i vidljivost potpore Unije.
            
            
               Prioritetima partnerstva nastoje se svladati zajednički izazovi s kojima se suočavaju EU i Egipat da bi se promicali zajednički interesi i zajamčila dugoročna stabilnost s obje strane Mediterana. Prioriteti se vode zajedničkom predanošću univerzalnim vrijednostima demokracije, vladavine prava i poštovanja ljudskih prava.
            
            
               Prioritetima partnerstva trebalo bi se pomoći u zadovoljavanju težnji osoba s obje strane Mediterana. Osobito bi se trebalo pomoći u osiguravanju socijalne pravde, pristojnih radnih mjesta, gospodarskog blagostanja i znatno boljih životnih uvjeta. Na taj će se način učvrstiti stabilnost Egipta i EU-a. Ključni su aspekti tih ciljeva uključivi rast koji se temelji na inovacijama te djelotvorno i participativno upravljanje uređeno vladavinom prava, ljudskim pravima i temeljnim slobodama. Prioritetima partnerstva u obzir se uzimaju i uloge EU-a i Egipta kao međunarodnih aktera te se nastoji povećati njihova bilateralna suradnja te regionalna i međunarodna suradnja.
            
            
               EU i Egipat sudjelovali su na sastanku na vrhu UN-a održanom u rujnu 2015., na kojem su donijeli Program za održivi razvoj do 2030., koji se temelji na 17 ciljeva održivog razvoja. Programom za održivi razvoj do 2030. pružaju se zajednički okvir i zajednička vizija održivog razvoja i iskorjenjivanja siromaštva. Kao univerzalni program, njegovim je donošenjem osigurana čvrsta osnova za daljnju konvergenciju politike u kontekstu partnerstva i njegovih prioriteta. „Strategija održivog razvoja – Vizija 2030.” doprinos je Egipta provedbi tog univerzalnog programa. EU poduzima i korake za provedbu Programa za održivi razvoj do 2030. unutarnjim i vanjskim politikama. EU i Egipat surađivat će da bi ostvarili ciljeve utvrđene, među ostalim, i Programom za održivi razvoj do 2030.
            
            
               Sljedeći opći prioriteti bit će ideje vodilje obnovljenog partnerstva:
            
            
               –suvremeno održivo gospodarstvo i socijalni razvoj Egipta,
            
            
               –partnerstvo u vanjskoj politici,
            
            
               –unaprjeđenje stabilnosti.
            
            
               •Dosljednost s postojećim odredbama politike u određenom području
            
            
               Prioriteti partnerstva između EU-a i Egipta dosljedni su prioritetima i uvjetima utvrđenima okvirom dogovorenim u sklopu revidirane europske politike susjedstva. Prioriteti su politička i gospodarska stabilizacija susjedstva i njegove sigurnosti. Prioriteti partnerstva dosljedni su i sa Sporazumom o pridruživanju između EU-a i Egipta, koji je stupio na snagu 2004.
                  3
               
            
            
               •Dosljednost u odnosu na druge politike Unije
            
            
               Predloženim Prioritetima partnerstva između EU-a i Egipta odražava se dugoročna angažiranost EU-a u pogledu njegovih mediteranskih partnera. Međutim, prioriteti su potpuno usklađeni i s nedavno donesenom globalnom strategijom kojom se poziva na integrirani pristup u prevladavanju kriza. Tako su obuhvaćene politike EU-a povezane s humanitarnim djelovanjem, razvojem, migracijama, trgovinom, ulaganjima, infrastrukturom, obrazovanjem, zdravstvom i istraživanjem.
            
            
               U dokumentu se u obzir uzimaju: 
            
            
               –promicanje ljudskih prava i dobrog upravljanja, 
            
            
               –vanjska dimenzija migracijskih politika EU-a, 
            
         
         
            
               –veća usmjerenost na međunarodnu suradnju radi suzbijanja terorizma i nasilnog ekstremizma te 
            
            
               –potencijal trgovine u ostvarivanju pravednog rasta i pristojnog zapošljavanja.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Prijedlog se temelji na članku 218. stavku 9. Ugovora o funkcioniranju Europske unije (UFEU). Radi se o prijedlogu za Odluku Vijeća Europske unije o stajalištu koje treba zauzeti u Vijeću za pridruživanje EU-a i Egipta uspostavljenom Euro-mediteranskim sporazumom. To stajalište treba zauzeti u ime Europske unije u pogledu preporuke o donošenju Prioriteta partnerstva.
            
            
               Prioritete partnerstva treba donijeti na sastanku Vijeća za pridruživanje EU-a i Egipta u prvoj polovini 2017. To treba provesti nakon što Vijeće Europske unije donese stajalište koje treba zauzeti u Vijeću za pridruživanje EU-a i Egipta na osnovi članka 218. stavka 9. UFEU-a. Nakon njihova donošenja, Prioriteti partnerstva služit će kao osnova za utvrđivanje prioriteta potpore Unije u skladu s Uredbom o Europskom instrumentu za susjedstvo. 
            
            
               •Supsidijarnost (za neisključivu nadležnost)
            
            
               S obzirom na to da se Prioriteti partnerstva odnose na odnose između EU-a i Egipta, države članice ne mogu ih donijeti na nacionalnoj razini.
            
            
               •Proporcionalnost
            
            
               U skladu s člankom 218. stavkom 9. UFEU-a stajalište Vijeća EU-a mora se donijeti prije nego Vijeće za pridruživanje EU-a i Egipta donese Prioritete partnerstva.
            
            
               •Odabir instrumenta
            
            
               U Zaključcima Vijeća o preispitivanju europske politike susjedstva od 14. prosinca 2015.
                  4
                „Vijeće potvrđuje namjeru započinjanja nove faze suradnje s partnerima u 2016. koja bi mogla dovesti do uspostavljanja novih prioriteta partnerstva, ako je primjenjivo, usmjerenih na dogovorene prioritete i interese.”
            
            
               Za provedbu te suradnje najprikladniji su instrument priložene obveze; memorandum o razumijevanju ne bi dobio dovoljnu podršku koju moraju imati „akcijski planovi ili drugi istovrsni zajednički dogovoreni dokumenti” koji su u članku 3. stavku 2. Uredbe o Europskom instrumentu za susjedstvo
                  5
                navedeni kao ključne referentne točke za postavljanje prioriteta za potporu Unije.
            
            
               3.REZULTATI EX-POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex-post evaluacija/provjera primjerenosti postojećeg zakonodavstva
            
            
               Nije primjenjivo.
            
            
               •Savjetovanja s dionicima
            
            
               Tekstovi su izrađeni nakon bliskog savjetovanja s relevantnim odjelima Komisije i predstavnicima država članica u Radnoj skupini Vijeća EU-a za Magreb i Mašrek te nakon rasprava s odgovarajućim dionicima u Egiptu.
            
            
               Savjetovanje s dionicima civilnog društva održano je u Kairu i Bruxellesu, a započelo je u veljači 2016. Kao glavni doprinos istaknuta je potreba da se nastavi promicanje ljudskih prava i uloge civilnog društva u procesu političkog, socijalnog i gospodarskog razvoja Egipta. Još je jedno važno pitanje bila potreba da se jamstva ljudskih prava i temeljnih sloboda utvrđena Ustavom Egipta prenesu u zakone. U priloženom tekstu u obzir se uzimaju sva ta pitanja.
            
            
               Savjetovanja su održana u skladu sa smjernicama u okviru revidirane europske politike susjedstva.
            
         
         
            
               •Prikupljanje i primjena stručnih znanja
            
            
               Relevantno tematsko stručno znanje bilo je dostupno interno, u sjedištu EU-a u Bruxellesu ili delegaciji EU-a u Egiptu u Kairu.
            
            
               •Procjena učinka
            
            
               Nije primjenjivo.
            
            
               •Primjerenost propisa i pojednostavljivanje
            
            
               Nije primjenjivo.
            
            
               •Temeljna prava
            
            
               Nema posljedica za temeljna prava u državama članicama Europske unije.
            
            
               S obzirom na to da obveze egipatske vlade predviđene Prioritetima partnerstva uključuju, među ostalim, promicanje demokracije, temeljnih sloboda i ljudskih prava kao ustavnih prava svih građana u skladu s međunarodnim obvezama, očekuje se da će u Egiptu posljedice za temeljna prava biti pozitivne. S druge strane, EU se obvezao na pružanje potpore Egiptu u prijenosu tih obveza u zakone. 
            
            
               EU će podupirati i jačati kapacitet Egipta za zaštitu prava migranata i pružanje zaštite onima koji za to ispunjavaju uvjete u skladu s međunarodnim standardima te napore koje Egipat ulaže u zaštitu marginaliziranih skupina od mogućih negativnih učinaka gospodarskih reformi s pomoću mreža socijalne sigurnosti i socijalne zaštite. Osim toga, EU i Egipat nastavit će promicati ruralni i urbani razvoj te unaprjeđivati pružanje osnovnih usluga, uz naglasak na modernizaciju sustava obrazovanja (uključujući tehničko i strukovno osposobljavanje) i zdravstva. Jedno od načela suradnje EU-a i Egipta jest jačanje i omogućivanje sudjelovanja mladih osoba i žena u gospodarstvu i upravljanju.
            
            
               EU i Egipat obvezuju se na suradnju s civilnim društvom kako bi djelotvorno pridonijeli procesu gospodarskog, političkog i socijalnog razvoja. Naposljetku, EU i Egipat produbit će politički dijalog o demokraciji i ljudskim pravima.
            
            
               4.UTJECAJ NA PRORAČUN
            
            
               Nema dodatnog utjecaja na proračun u odnosu na ono što je utvrđeno prijašnjim međunarodnim angažmanima EU-a. Svaki daljnji utjecaj na proračun odredit će se u posebnim prijedlozima, kao što je Okvir za jedinstvenu potporu Europskom instrumentu za susjedstvo za razdoblje 2017. – 2020.
            
            
               5.OSTALI ELEMENTI
            
            
               •Planovi provedbe i mehanizmi praćenja, evaluacije i izvješćivanja
            
            
               Provedba Prioriteta partnerstva EU-a i Egipta redovito će se pratiti u okviru mehanizama pregleda i bilateralne suradnje EU-a i Egipta, kako je predviđeno postojećim Sporazumom o pridruživanju.
            
            
               6.UPUĆIVANJA
            
            
               (a)Zajednička komunikacija Europskom parlamentu, Vijeću, Europskom gospodarskom i socijalnom odboru i Odboru regija; Preispitivanje Europske politike susjedstva; JOIN(2015)050 final od 18. studenoga 2015.
            
            
               (b)Euro-mediteranski sporazum o pridruživanju između Europskih zajednica i njihovih država članica, s jedne strane, i Arapske Republike Egipat, s druge strane; SL L 304 od 30.9.2004.
            
            
               (c)Zaključci Vijeća o preispitivanju europske politike susjedstva od 14. prosinca 2015.
            
         
         
            
               (d)Uredba (EU) br. 232/2014 Europskog parlamenta i Vijeća od 11. ožujka 2014. o uspostavi Europskog instrumenta za susjedstvo; SL L 77/27; 15.3.2014.
            
            
               2017/0084 (NLE)
            
            
               Zajednički prijedlog
            
            
               ODLUKE VIJEĆA
            
            
               o stajalištu Unije u okviru Vijeća za pridruživanje
                  uspostavljenog Euro-mediteranskim sporazumom o pridruživanju
                  između Europskih zajednica i njihovih država članica, s jedne strane,
                  i Arapske Republike Egipat, s druge strane,
                  u vezi s donošenjem preporuke o Prioritetima partnerstva između EU-a i Egipta
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,
            
            
               uzimajući u obzir zajednički prijedlog Visoke predstavnice Unije za vanjske poslove i sigurnosnu politiku i Europske komisije,
            
            
               budući da:
            
            
               (1)Euro-mediteranski sporazum o pridruživanju između Europskih zajednica i država članica, s jedne strane, i Arapske Republike Egipat, s druge strane, potpisan je 25. lipnja 2001. i stupio je na snagu 1. lipnja 2004.
                  6
               
            
            
               (2)Zajednička komunikacija Visoke predstavnice Unije za vanjske poslove i sigurnosnu politiku i Europske komisije od 18. studenoga 2015. o preispitivanju europske politike susjedstva
                  7
                pozdravljena je u zaključcima Vijeća od 14. prosinca 2015., u kojima je Vijeće, među ostalim, potvrdilo namjeru započinjanja nove faze suradnje s partnerima u 2016. koja bi mogla dovesti do uspostavljanja novih prioriteta partnerstva, ako je primjenjivo, usmjerenih na dogovorene prioritete i interese.
            
            
               (3)EU i Egipat dogovorili su se o tome da učvrste svoje partnerstvo postizanjem dogovora o nizu prioriteta za razdoblje 2017. – 2020. s ciljem svladavanja zajedničkih izazova s kojima se suočavaju EU i Egipat, radi promicanja zajedničkih interesa i osiguravanja dugoročne stabilnosti s obje strane Mediterana.
            
            
               (4)Prioriteti partnerstva između EU-a i Egipta vode se zajedničkom predanošću univerzalnim vrijednostima demokracije, vladavine prava i poštovanja ljudskih prava.
            
            
               (5)Vijeće Europske unije mora donijeti stajalište Unije, koje treba zauzeti u Vijeću za pridruživanje, o donošenju preporuke o Prioritetima partnerstva između EU-a i Egipta,
            
            
               DONIJELO JE OVU ODLUKU:
            
            
               Članak 1.
            
            
               Stajalište Unije u okviru Vijeća za pridruživanje uspostavljenog Euro-mediteranskim sporazumom o pridruživanju između Europskih zajednica i njihovih država članica, s jedne strane, i Arapske Republike Egipat, s druge strane, u vezi s donošenjem Prioriteta partnerstva između EU-a i Egipta temelji se na nacrtu preporuke Vijeća za pridruživanje priloženom ovoj Odluci.
            
            
               Članak 2.
            
            
               Ova Odluka stupa na snagu na dan donošenja.
            
            
               Sastavljeno u Bruxellesu
            
         
         
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Zajednička komunikacija Europskom parlamentu, Vijeću, Europskom gospodarskom i socijalnom odboru i Odboru regija; Preispitivanje Europske politike susjedstva; JOIN(2015)050 final od 18. studenoga 2015.
               
               
                  
                     (2)
                  „Zajednička vizija, zajedničko djelovanje: jača Europa. Globalna strategija Europske unije za vanjsku i sigurnosnu politiku”.
               
               
                  
                     (3)
                  Euro-mediteranski sporazum o pridruživanju između Europskih zajednica i njihovih država članica, s jedne strane, i Arapske Republike Egipat, s druge strane; SL L 304 od 30.9.2004.
               
               
                  
                     (4)
                  Zaključci Vijeća o preispitivanju europske politike susjedstva od 14. prosinca 2015.
               
               
                  
                     (5)
                  Uredba (EU) br. 232/2014 Europskog parlamenta i Vijeća od 11. ožujka 2014. o uspostavi Europskog instrumenta za susjedstvo; SL L 77/27; 15.3.2014., str. 27. – 43.
               
               
                  
                     (6)
                  Euro-mediteranski sporazum o pridruživanju između Europskih zajednica i njihovih država članica, s jedne strane, i Arapske Republike Egipat, s druge strane; SL L 304 od 30.9.2004.
               
               
                  
                     (7)
                  Zajednička komunikacija Europskom parlamentu, Vijeću, Europskom gospodarskom i socijalnom odboru i Odboru regija; Preispitivanje Europske politike susjedstva; JOIN/2015/050 final.
               
            
      
    ---documentbreak--- 
      
         
               EUROPSKA KOMISIJA
            Bruxelles, 21.4.2017.
            JOIN(2017) 14 final
            PRILOG
            
            Zajedničkom prijedloguODLUKE VIJEĆA
            o stajalištu Unije u okviru Vijeća za pridruživanjeuspostavljenog Euro-mediteranskim sporazumom o pridruživanjuizmeđu Europskih zajednica i njihovih država članica, s jedne strane,i Arapske Republike Egipat, s druge strane,u vezi s donošenjem preporuke o Prioritetima partnerstva između EU-a i Egipta
            
               
         
         
            
               PREPORUKA br. 01/2017 6. VIJEĆA ZA PRIDRUŽIVANJE EU-a I EGIPTA od [DAN MJESEC GODINA]
            
            
            
               Dogovor o Prioritetima partnerstva između EU-a i Egipta 
            
            
            
               VIJEĆE ZA PRIDRUŽIVANJE EU-a I EGIPTA,
            
            
            
               uzimajući u obzir Euro-mediteranski sporazum o pridruživanju između Europskih zajednica i njihovih država članica, s jedne strane, i Arapske Republike Egipat, s druge strane, a posebno njegov članak 76.,
            
            
            
               budući da:
            
            
               (1)
                     Euro-mediteranski sporazum o pridruživanju između Europskih zajednica i država članica, s jedne strane, i Arapske Republike Egipat, s druge strane, potpisan je 25. lipnja 2001. i stupio je na snagu 1. lipnja 2004.
            
            
               (2)
                     Člankom 76. Euro-mediteranskog sporazuma Vijeću za pridruživanje daje se ovlast za donošenje odgovarajućih odluka za potrebe postizanja ciljeva Sporazuma.
            
            
               (3)
                     U smislu članka 86. Euro-mediteranskog sporazuma, stranke poduzimaju sve opće ili posebne mjere potrebne za ispunjavanje svojih obveza iz Sporazuma te nastoje ostvariti ciljeve utvrđene Sporazumom.
            
            
               (4)
                     Preispitivanjem europske politike susjedstva predložena je nova faza suradnje s partnerima koja će omogućiti veći osjećaj odgovornosti obiju stranaka.
            
            
               (5)
                     EU i Egipat dogovorili su se o tome da učvrste svoje partnerstvo postizanjem dogovora o nizu prioriteta za razdoblje 2017. – 2020. s ciljem svladavanja zajedničkih izazova s kojim se suočavaju EU i Egipat, radi promicanja zajedničkih interesa i osiguravanja dugoročne stabilnosti s obje strane Mediterana,
            
            
            
               ODLUČILO JE:
            
            
            
               Članak 1.
            
            
         
         
            
               Vijeće za pridruživanje predlaže da stranke provedu Prioritete partnerstva između EU-a i Egipta kako je utvrđeno Prilogom.
            
            
            
               Članak 2.
            
            
            
               Prioritetima partnerstva između EU-a i Egipta iz članka 1. zamjenjuje se Akcijski plan EU-a i Egipta, čija se provedba predlaže Preporukom br. 1/2007 Vijeća za pridruživanje od 6. ožujka 2007.
            
            
            
               Članak 3.
            
            
            
               Ova Odluka stupa na snagu na dan donošenja.
            
            
            
               Sastavljeno u xx [dan mjesec godina].
            
            
            
               Za Vijeće za pridruživanje
            
            
            
               Predsjednik
            
            
            
               ***
            
            
            
               PRILOG
            
            
               Prioriteti partnerstva između EU-a i Egipta
            
         
         
            
            
               Prioriteti partnerstva između EU-a i Egipta za razdoblje 2017. – 2020.
            
            
               I. Uvod
            
            
               Opći okvir suradnje između EU-a i Egipta utvrđen je Sporazumom o pridruživanju koji je potpisan 2001. i stupio je na snagu 2004. Iako svi elementi Sporazuma o pridruživanju ostaju na snazi, ovim se dokumentom utvrđuju prioriteti koje su zajedno definirali EU i Egipat s obzirom na revidiranu europsku politiku susjedstva, a koji će biti ideje vodilje partnerstva sljedeće tri godine.
            
            
               Tim se Prioritetima partnerstva nastoji svladati zajedničke izazove s kojima se suočavaju EU i Egipat da bi se promicali zajednički interesi i zajamčila dugoročna stabilnost s obje strane Mediterana. Prioriteti partnerstva vode se zajedničkom predanošću univerzalnim vrijednostima demokracije, vladavine prava i poštovanja ljudskih prava. Usmjereni su i na jačanje suradnje kojom se podupire egipatska „Strategija održivog razvoja – Vizija 2030.”. 
            
            
               II. Predloženi prioriteti
            
            
               Prioritetima partnerstva trebalo bi se pridonijeti zadovoljavanju težnji osoba s obje strane Mediterana, osobito u osiguravanju socijalne pravde, pristojnih radnih mjesta, gospodarskog blagostanja i znatno boljih životnih uvjeta, čime bi se učvrstila stabilnost Egipta i EU-a. Ključni su aspekti tih ciljeva uključivi rast koji se temelji na inovacijama te djelotvorno i participativno upravljanje uređeno vladavinom prava, ljudskim pravima i temeljnim slobodama. Prioritetima se u obzir uzimaju i uloge EU-a i Egipta kao međunarodnih aktera te se nastoji povećati njihova bilateralna suradnja te regionalna i međunarodna suradnja. Stoga će ideje vodilje obnovljenog partnerstva biti opći prioriteti navedeni u nastavku.
            
            
               1. Suvremeno održivo gospodarstvo i socijalni razvoj Egipta
            
            
               Kao ključni partneri EU i Egipat surađivat će da bi unaprijedili socioekonomske ciljeve utvrđene egipatskom „Strategijom održivog razvoja – Vizija 2030.” s ciljem izgradnje stabilnog i uspješnog Egipta.
            
            
               a) Gospodarska modernizacija i poduzetništvo
            
            
               Egipat se obvezao na postizanje dugoročne socioekonomske održivosti, među ostalim, stvaranjem okruženja koje više pogoduje uključivom rastu i stvaranju radnih mjesta, osobito za mlade osobe i žene, uključujući i poticanjem uključivanja neslužbenog sektora u gospodarstvo. Za dugoročnu gospodarsku održivost to će uključivati mjere kojima se može stvoriti veći fiskalni prostor za bolju provedbu strategije održivog razvoja, daljnje reforme subvencija i oporezivanja, jačanje uloge privatnog sektora i poboljšanje poslovne klime da bi se privuklo više stranih ulaganja, uključujući i otvorenijom i konkurentnijom trgovinskom politikom, potpuno iskorištavanje digitalne dividende i podršku ključnim infrastrukturnim projektima, kao što je razvoj djelotvornog prometnog sustava. Nadalje, EU će podupirati Egipat u naporu koji ulaže u reformu javne uprave i dobro upravljanje, uključujući i upotrebom kvalitetnih statističkih podataka te uzimajući u obzir digitalnu revoluciju i povezane nove poslovne i društvene modele. 
            
            
               U egipatskoj Strategiji održivog razvoja velika se važnost daje malim i srednjim poduzećima (MSP-ovi) i „megaprojektima”, kao što su projekt za razvoj Sueskog kanala, projekt zlatnog trokuta za mineralne resurse u Gornjem Egiptu i regeneracija četiri milijuna hektara zemlje za poljoprivredu i urbanizaciju, ali i Egipatskoj bazi znanja, koja znatno pridonosi procesu dugoročnog socioekonomskog razvoja. S obzirom na značaj razvoja MSP-ova za uključivi rast, taj će sektor i dalje imati središnju ulogu u suradnji EU-a s Egiptom. EU će razmotriti i načine za unapređenje mogućnosti socioekonomskog razvoja projekta za razvoj Sueskog kanala (Sueski kanal kao čvorište). Nadalje, EU i Egipat ostvarit će međusektorsku suradnju u područjima istraživanja i inovacija te u unaprjeđenju digitalnih tehnologija i usluga. U tom su kontekstu Egipat i EU istaknuli interes za veću suradnju u više relevantnih aktivnosti istraživanja i visokog obrazovanja, uključujući i u okviru programa Obzor 2020. i Erasmus+.
            
            
               S obzirom na neprocjenjivu i raznoliku baštinu Egipta te znatan doprinos kulturnog sektora (s kojim je snažno povezan turizam) BDP-u zemlje, zapošljavanju, državnim deviznim pričuvama i širem društvu, poseban će se naglasak staviti na vezu između kulture, kulturne baštine i lokalnog gospodarskog razvoja.
            
            
               b) Trgovina i ulaganje
            
            
               EU i Egipat važni su trgovinski partneri. Obvezali su se na jačanje postojećih trgovinskih i ulagačkih odnosa te osiguravanje provedbe trgovinskih odredbi Sporazuma o pridruživanju između EU-a i Egipta, kojima se uspostavlja područje slobodne trgovine tako da se ostvari njegov puni potencijal. Iako je EU prethodno predložio sveobuhvatnu inicijativu Detaljnog i sveobuhvatnog sporazuma o slobodnoj trgovini kojim bi se produbilo i proširilo postojeće područje slobodne trgovine, EU i Egipat zajedno će utvrditi i druge primjerene pristupe za poboljšanje trgovinskih odnosa. 
            
            
               c) Socijalni razvoj i socijalna pravda
            
            
               Egipat ponovno ističe svoju predanost reformiranju i promicanju socijalnog razvoja i socijalne pravde, svladavanju socijalnih i demografskih izazova s kojima se suočava te razvoju ljudskih potencijala zemlje kojima će unaprijediti gospodarski i socijalni razvoj. U tom će pogledu EU podupirati Egipat u naporima koje ulaže u zaštitu marginaliziranih skupina od mogućih negativnih učinaka gospodarskih reformi s pomoću mreža socijalne sigurnosti i socijalne zaštite. Osim toga, EU i Egipat nastavit će promicati ruralni i urbani razvoj te unaprjeđivati pružanje osnovnih usluga, uz naglasak na modernizaciju sustava obrazovanja (uključujući tehničko i strukovno osposobljavanje) i zdravstva. EU će podijeliti svoje iskustvo u uspostavi uključivog zdravstvenog osiguranja i boljih usluga zdravstvene zaštite.
            
            
               d) Energetska sigurnost, okoliš i klimatska politika
            
            
               EU i Egipat surađivat će u području diversifikacije izvora energije, s posebnim naglaskom na obnovljive izvore energije, te u aktivnostima za energetsku učinkovitost. EU će na zahtjev egipatske vlade poduprijeti Egipat u naporima koje ulaže u ažuriranje strategije integrirane energije, koja se usmjerava na zadovoljavanje zahtjeva zemlje za održivi razvoj i smanjenje emisija stakleničkih plinova. Nadalje, pronalazak odobalnih plinskih polja u Egiptu pruža važno područje za uspostavu sinergija između EU-a i Egipta u pogledu konvencionalnih izvora energije, s obzirom na postojeću infrastrukturu za ukapljivanje u Egiptu. Tako bi se omogućila predvidljivija proizvodnja energije, koja bi bila u interesu Egipta (s obzirom na znatnu potrošnju zemlje i potencijal stvaranja dohotka, uključujući i za poslovno okruženje i socijalni razvoj) i EU-a, koji bi diversificirao svoju opskrbu. Jačanjem dijaloga o energiji između EU-a i Egipta doprinijet će se utvrđivanju ključnih područja suradnje (kao što je tehnička pomoć u uspostavi regionalnog energetskog čvorišta), zajedničkom istraživanju, razmjeni iskustava i najbolje prakse, prijenosu tehnologije i promicanju podregionalne suradnje (unutar Mediterana), uz istodobnu svijest o potrebi očuvanja morskih ekosustava Mediterana. 
            
            
               EU i Egipat surađivat će u promicanju djelovanja u području klime i okoliša u kontekstu postizanja održivog razvoja. U skladu sa svojim obvezama nakon donošenja Pariškog sporazuma o klimatskim promjenama, EU će poduprijeti provedbu egipatskih planiranih nacionalnih doprinosa u područjima ublažavanja i prilagodbe. Nadalje, EU i Egipat surađivat će da bi ostvarili ciljeve utvrđene, među ostalim, i Programom za održivi razvoj do 2030. i Okvirom iz Sendaija za smanjenje rizika od katastrofa. 
            
         
         
            
               Egipat i EU istražit će moguću suradnju u područjima kao što su održivo upravljanje resursima, uključujući vodne resurse, očuvanje biološke raznolikosti, sanitarne usluge, gospodarenje krutim otpadom, uključujući i smanjenje industrijskog onečišćenja, kemikalija i gospodarenje opasnim otpadom, te suzbijanje dezertifikacije i degradacije zemljišta. Egipat i EU istražuju i mogućnosti predviđene Ministarskom izjavom o plavom gospodarstvu Unije za Mediteran putem instrumenta za integriranu pomorsku politiku / klimatske promjene
                  1
               . Moguća područja suradnje koja se razmatraju uključuju pametne morske luke, pomorske klastere, integrirano upravljanje obalnim zonama i morsko ribarstvo.
            
            
               2. Partnerstvo u vanjskoj politici 
            
            
               EU i Egipat imaju zajednički interes za jačanje suradnje u području vanjske politike na bilateralnoj, regionalnoj i međunarodnoj razini.
            
            
               Stabilizacija zajedničkog susjedstva i šire
            
            
               Egipat ima ulogu kao član Vijeća sigurnosti UN-a i Vijeća Afričke unije za mir i sigurnost. U Egiptu se nalazi i sjedište Lige arapskih država, s kojom EU namjerava produbiti i proširiti suradnju. Egipat i EU nastojat će ostvariti bolju suradnju i zajedničko razumijevanje s obzirom na niz pitanja, uključujući i u multilateralnoj sferi. Partnerstvo EU-a i Egipta važno je za stabilnost i uspješnost Mediterana, Bliskog istoka i Afrike. Suradnjom EU-a i Egipta, uključujući i unutar regionalnih foruma, nastojat će se pridonijeti rješavanju sukoba, uspostavi mira i svladavanju političkih i gospodarskih izazova u tim regijama. Nadalje, EU i Egipat poboljšat će razmjenu informacija o glavnim regionalnim i međunarodnim izazovima koji utječu na obje strane. 
            
            
               Suradnja u upravljanju krizama i humanitarnoj pomoći
            
            
               EU i Egipat poboljšat će suradnju i savjetovanja te će razmjenjivati iskustva u upravljanju krizama i njihovu sprečavanju na bilateralnoj i regionalnoj razini kako bi svladali složene izazove za mir, stabilnost i razvoj koji proizlaze iz sukoba i prirodnih nepogoda u zajedničkom susjedstvu i šire.
            
            
               3. Unaprjeđenje stabilnosti
            
            
               Stabilizacija je zajednički izazov s kojim se suočavaju EU i Egipat. Zato je ključna uspostava suvremene, demokratske države koja pravedno pruža prednosti svim ljudima. Ljudska prava – građanska, politička, gospodarska, socijalna i kulturna prava kako su utvrđena međunarodnim pravom o ljudskim pravima, Ugovorom o Europskoj uniji i Ustavom Egipta – zajednička su vrijednost i čine okosnicu suvremene demokratske države. Egipat i EU obvezuju se stoga na promicanje demokracije, temeljnih sloboda i ljudskih prava kao ustavnih prava svih svojih građana u skladu sa svojim međunarodnim obvezama. U tom će kontekstu EU Egiptu pružati potporu u prijenosu tih prava u zakone.
            
            
               a) Suvremena, demokratska država 
            
            
               Egipat i EU obvezuju se osigurati odgovornost, vladavinu prava, potpuno poštovanje ljudskih prava i temeljnih sloboda te odgovarati na zahtjeve svojih građana. EU će podupirati napore koje Egipat ulaže u poboljšanje kapaciteta državnih ustanova za djelotvornu reformu javnog sektora, u poboljšanje kapaciteta tijela za izvršavanje zakonodavstva u provedbi njihovih dužnosti pružanja sigurnosti svim osobama te u razvoj ustavnih funkcija novog parlamenta. Nadalje, EU i Egipat unaprijedit će suradnju u modernizaciji pravosudnog sektora i poboljšanju pristupa svih građana pravosuđu putem pravne pomoći i uspostave specijaliziranih sudova te u reformi upravljanja javnim financijama i suzbijanju korupcije. EU i Egipat razmotrit će i razvoj pravosudne suradnje u građanskim i kaznenim stvarima. Parlamentarnom suradnjom EU-a i Egipta, uključujući i strukturirane razmjene među parlamentarnim odborima i skupinama, ojačala bi se koordinacija i promicalo uzajamno razumijevanje. EU će poduprijeti Egipat i u naporima koje ulaže u osnaživanje lokalnih vlasti u planiranju i pružanju javnih usluga, u daljnjem osiguravanju ravnopravnosti s obzirom na gospodarske, socijalne i političke mogućnosti te promicanju socijalne integracije svih osoba.
            
            
               b) Sigurnost i terorizam
            
            
               Sigurnost je zajednički cilj. Terorizam i nasilni ekstremizam koji može dovesti do terorizma prijetnja su društvenoj strukturi naroda s obje strane Mediterana. Velika su prijetnja sigurnosti i dobrobiti naših građana. Borba protiv tih prijetnji zajednički je cilj EU-a i Egipta, koji mogu surađivati primjenom sveobuhvatnog pristupa kojim će se suzbiti osnovni uzroci terorizma uz dužno poštovanje ljudskih prava i temeljnih sloboda kako bi se uspješno suzbila i spriječila radikalizacija i promicao socioekonomski razvoj. EU i Egipat i dalje su predani suradnji za borbu protiv ekstremizma i svih oblika diskriminacije, uključujući islamofobiju i ksenofobiju. 
            
            
            
               Druga područja suradnje uključuju, među ostalim, jačanje sigurnosti zračnog prometa i sigurnosne zaštite te kapaciteta za sprečavanje i borbu protiv transnacionalnog organiziranog kriminala kao što je krijumčarenje migranata, trgovina ljudima, nezakonita trgovina drogama i pranje novca.
            
            
            
               Obje strane suglasne su jačati suradnju u području provedbe Akcijskog programa UN-a za suzbijanje nezakonite trgovine malim i lakim oružjem, uključujući i razmjenom iskustava, osposobljavanjem i drugim aktivnostima izgradnje kapaciteta. 
            
            
            
               c) Upravljanje migracijskim tokovima na obostranu korist
            
            
               Političkom izjavom sastanka na vrhu u Valletti i Zajedničkim akcijskim planom iz Vallette pružit će se glavni okvir za suradnju EU-a i Egipta u području migracija. EU će podupirati napore koje egipatska vlada ulaže u jačanje okvira za upravljanje migracijama, uključujući i elemente zakonodavne reforme i strategije za upravljanje migracijama. EU će podupirati napore koje Egipat ulaže u sprečavanje i suzbijanje nezakonitih migracija, trgovine ljudima i krijumčarenja ljudi, uključujući i identifikaciju žrtava trgovine ljudima i pružanje pomoći tim žrtvama. Nastojat će poduprijeti i ojačati i kapacitet Egipta za zaštitu prava migranata i za pružanje zaštite onima koji za to ispunjavaju uvjete u skladu s međunarodnim standardima. EU i Egipat istražit će suradnju u području dobrovoljnog povratka nezakonitih migranata u matičnu državu da bi se osiguralo zakonito globalno upravljanje migracijama. To će biti povezano sa suradnjom za svladavanje temeljnih uzroka nezakonite migracije, osobito nerazvijenosti, siromaštva i nezaposlenosti.
            
         
         
            
               Mobilnost osoba može pridonijeti razvoju vještina i znanja, što bi pak moglo pridonijeti razvoju Egipta. Njome se mogu uspostaviti i održive veze visokokvalificirane radne snage u EU-u i Egiptu. EU i Egipat obvezuju se na potpunu zaštitu prava migranata.
            
            
               III. Načela suradnje 
            
            
               Promicanjem ljudskog faktora i međuljudskih kontakata te će se veze ojačati, čime će se ojačati partnerstvo EU-a i Egipta. Zajednička obveza i odgovornost prema Europljanima i Egipćanima ključan su aspekt Prioriteta partnerstva.
            
            
               Pitanja od zajedničkog interesa potrebno je savladavati i boljom regionalnom i podregionalnom suradnjom (jug – jug). U tom će pogledu EU i Egipat zajedno raditi u okviru Unije za Mediteran i preko Zaklade Anna Lindh, osobito u području međukulturnog dijaloga.
            
            
               Kultura dijaloga dokazala se kao vrijedno sredstvo za razvoj uzajamnog poštovanja. Ključno će biti produbljenje političkog dijaloga o demokraciji i ljudskim pravima te održavanje tehničkih aspekata koji ga jačaju. Dijalog će biti sredstvo za učvršćivanje partnerstva i analizu njegove dubine i postignuća. 
            
            
               U skladu s prioritetima egipatske vlade, Prioritetima partnerstva u glavne će se tokove uključiti usmjerenost na mlade osobe – na kojima počiva dugoročna stabilnost naših društava – i žene – što je ključno za napredak u svim društvima. Ključni je cilj osnažiti ih i dati im pravna i praktična sredstva koja će im omogućiti da preuzmu svoju ulogu u društvu aktivnim sudjelovanjem u gospodarstvu i upravljanju zemljom. EU će i dalje razmjenjivati svoje iskustvo u borbi protiv diskriminacije žena i promicanju ravnopravnosti spolova te promicanju uključenosti i pružanja prilika mladim osobama.
            
            
               EU i Egipat suglasni su da civilno društvo daje važan i moćan doprinos provedbi Prioriteta partnerstva i transparentnom, participativnom upravljanju te da može poduprijeti proces održivog razvoja koji je u tijeku u Egiptu. Surađivat će s civilnim društvom u djelotvornom doprinošenju procesu gospodarskog, političkog i socijalnog razvoja u skladu s Ustavom Egipta i odgovarajućim nacionalnim zakonodavstvom.
            
            
               IV. Zaključak
            
            
               U duhu zajedničke odgovornosti, EU i Egipat zajedno su definirali Prioritete partnerstva te će razviti dogovorene mehanizme za evaluaciju i praćenje. Predviđa se i pregled na sredini razdoblja provedbe radi evaluacije učinka Prioriteta partnerstva. U skladu s usmjerenim pristupom Prioriteta partnerstva, EU i Egipat zajedno će racionalizirati provedbu Sporazuma o pridruživanju s obzirom na uzajamne interese. Odbor za pridruživanje i Vijeće za pridruživanje i dalje će biti ključna tijela koja će provoditi ukupnu godišnju procjenu provedbe Prioriteta partnerstva. 
            
            
         
         
            
                  
                     (1)
                  Instrument za regionalni politički dijalog o integriranoj pomorskoj politici / klimatskim promjenama